Avokadopeerboomblog: 8 Julie 2017 - Die groot wag vir 'n moontlike diagnose...
8 Julie 2017 - Die groot wag vir 'n moontlike diagnose...
Ek het nou al soveel vertwyfeling verval. Is dit dalk die lot van alle ma's met outistiese kinders? Selfblaam. Kon ek dit dalk anders gedoen het? Wat as ek vroeër hulp gesoek het?
Maar ek hét! En ek is net beskuldigings toegesnou oor tuisskool en hoekom en waarom.
En nou. Hiers ek nou. Op die drumpel van 'n diagnose. Die afwagting maak my mal. Ek het nog niks vir Ilze gesê nie.
Al die tekens was daar. Van kleins af.
Ilze het nie veel gehuil nie.
Sy was 'n stil, tevrede, maklike baba.
Eers op 7 maande probeer begin regop sit.
Na 13 maande begin treetjies gee.
Die pediater/dokter het destyds gesê die mylpale sal laat wees omdat sy op 36 weke gebore is.
Maar ek het 'n moeilike swangerskap gehad. Urienweginfeksie op 23 weke het my in volle kraam gesit teen 24 weke en daarna was ek op Adalat en vir 12 weke in die bed. In dieselfde tyd het ma haar eerste beroerte gehad en sussies het verkwalik dat ek nie meer betrokke was by ma se rehabilitasie en help nie maar my eerste prioriteit was my ongebore babadogtertjie.
Sy het eers op 3 jarige ouderdom begin woordjies sê. Ek het ure elke aand met 'n prentjiesboek gesit en die woordjies aangemoedig.
Droomertjie is wat ons haar genoem het. My buite kind. Lief vir diere meer as mense.
Gesukkel om te eet. Die tafelargumente wat ons al gehad het oor kos! Sy vertel nou hoe die kos "smaak verloor het" terwyl sy dit kou en dan kon sy dit nie afgesluk kry nie.
Ilze kon vir ure aaneen op haar eie speel.
Kunstig. Baie kunstig.
Lomp. Geen "ball sense" nie. Sy het haarself onlangs uit haar toonnael uitgeval.
Nooit maatjies gemaak in die kleinskooltjie nie. Altyd afgedwaal. Eenkant. Ogies op die vloer opsoek na akkedis of geitjie se maatjie.
Sy sukkel vandag om haarself in woorde uit te druk. Social cues tel sy glad nie op nie. Idiome neem sy letterlik op.
Maar vir nou is dit die groot wag...
Labels: Ilze, Mothering, Outisme
Aritha August 7, 2017 at 10:33 PM
Moeilijk en herkenbaar!